Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Истражувачка репортерска лабораторија - ИРЛ, поднесена преку Давид Илиески, застапник на ИРЛ, против Решението на Министерството за земјоделство, шумарство и водостопанство, по предметот Барање за пристап до информации од јавен карактер, на 02.05.2023 година, го донесе следното

**Р Е Ш Е Н И Е**

1. Жалбата изјавена од Истражувачка репортерска лабораторија - ИРЛ, поднесена преку Давид Илиески, застапник на ИРЛ, против Решението на Министерството за земјоделство, шумарство и водостопанство, заведена под бр.08-162 на 13.04.2023 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**
2. **Решението бр.39-3415/2 од 03.04.2023 година на Имателот на информации година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Истражувачка репортерска лабораторија - ИРЛ, на 15.03.2023 година, поднела Барање за пристап до информации од јавен карактер до Министерството за земјоделство, шумарство и водостопанство, со кое побарала по е-маил да и се достави електронски запис од следната информација:

* „Целосен пристап до земјишниот регистар на Република Северна Македонија.
* Целосен историски преглед на земјишниот регистар (кој е важно да ги содржи класите на земјиштето).“

Постапувајќи по ова Барање, Имателот на информации донел Решение бр.39-3415/2од 03.04.2023 година, со кое делумно се уважува Барањето на Барателот. Во Решението е наведено дека: „..на ден 03.04.2023 година на барателот на информацијата по електронски пат му достави информација за делумни податоци од земјишниот регистар за земјоделско земјиште во сопственост на Република Северна Македонија кои податоци содржат катастарска општина, број на катастарска парцела, место викано, катастарска култура, катастарска класа, површина, товари на катастарската парцела, со датум на стопување во сила на договорот за закуп на земјоделското земјиште во државна сопственост и датум на истекување на неговата важност. Имателот на информацијата постапувајќи по член 6 став (1) алинеја (2) од Законот за слободен пристап до информации од јавен карактер...делумно го одби барањето на барателот за целосен пристап до земјишниот регистар....имајќи предвид дека регистарот содржи податоци за закупците на земјоделското земјиште во државна сопственост, а истото претставува барање за личен податок чие откривање би значело повреда на заштитата на личните податоци. Во однос на точка 2 од Барањето...Министерството ... не располага со бараната информација од причина што согласно своите законски надлежности нема законска обврска да води историски преглед на земјишен регистар, односно Министерството ...го води земјишниот регистар на земјоделско земјиште во државна сопственост во електронска форма и податоците во истиот тековно се ажурираат.“

Незадоволен од горе наведеното Решение, Барателот на информации на 13.04.2023 година поднесе Жалба до Агенцијата, заведено во Агенцијата под бр.08-162. Во Жалбата се наведува дека: „...бараме министерството да ни достави целосна информација која ќе ги вклучи и закупците на земјоделско земјиште во државна сопственост...бараме да се најде начин како би можело да ни бидат доставени информациите за историски преглед на земјишниот регистар на земјоделско земјиште во Северна Македонија.“

Агенцијата со електронски допис бр.08-162 од 12.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.05.2023 година до Агенцијата достави емаил во кој наведува дека: „...Ве известуваме дека земјишниот регистар се води во електронска форма (т.е. во ексел формат) и во иститот нема можност за електронски записи при вршење на промената на податоците во истиот. Дополнително, Ве известуваме дека согласно своите законски надлежности пропишани во Правилникот за формата, содржината и начинот на водење на Земјишен регистар на земјоделско земјиште во државна сопственост...Министерстрвото ...е должно да го води регистарот и податоците во истото тековно да ги ажурира.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ и предметот го врати на повторно постапување пред првостепениот орган, а Решението бр.39-3415/2 од 03.04.2023 година на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и расположливите списи во врска со предметот, утврди дека Имателот на информации не постапил целосно согласно одредбите од Законот за слободен пристап до информации од јавен карактер, поради следните причини:

Во врска со првиот дел од Барањето со кое Имателот на информации го одбил пристап, за делот „податоци на закупците на државното земјиште“, Агенцијата му укажува на Имателот на информации дека при одбивање на пристап до бараната информација, согласно член 6 став 1 точка 2 од Законот за слободен пристап до информации од јавен карактер, бил должен да го спроведе **задолжителниот Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Согласно член 3 алинеја 6 од Законот за слободен пристап до информации од јавен карактер „тест на штетност“ е задолжителна постапка која ја спроведува имателот на информацијата, пред да го одбие пристапот согласно со членот 6 став 1 од овој закон, а со која ги проверува последиците врз интересот кој се заштитува, односно јавниот интерес што би се постигнал со објавување на информацијата.

Што се однесува до наводите на оспореното Решение, каде Имателот на информации тврди дека: „..имајќи предвид дека регистарот содржи податоци за закупците на земјоделското земјиште во државна сопственост, а истото претставува барање за личен податок чие откривање би значело повреда на заштитата на личните податоци...“, Агенцијата му укажува на Имателот на информации дека во конкретниот случај треба да докаже дека интересот на јавноста да ги дознае името и презиме на закупците на државното земјиште е помал од интересот кој се заштитува, имајќи го во предвид фактот дека сопственоста на земјиштето е државна, а не приватна.

Додека, за вториот дел од Барањето, Агенцијата му укажува на Имателот на информации дека, Имателот можел на Барателот да му ја достави бараната информација во форма во која истата ја создал или да постапи согласно член 18 од Законот за слободен пристап до информации од јавен карактер, со тоа што, ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

При повторното постапување, Имателот на информации е должен одново да го разгледа Барањето на Барателот и да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот судво рок од 30 дена.

**Директор,**

 **Пламенка Бојчева**